21 mjd. minder sigarette van BAT gerook dié jaar | Netwerk24
Deur Nellie Brand-Jonker 31 Julie 2020 13:33
Hoewel die sluikhandel in sigarette flink voortgaan, trek nóg British American Tobacco nóg die regering voordeel daaruit. Foto: Unsplash
Dunhill is een van die internasionale tabakmaatskappy British American Tobacco (BAT) se topverkopers. Van sy ander groot handelsname is Kent, Lucky Strike, Rothmans en Pall Mall.
BAT se totale verkope van sigarette het in die halfjaar met sowat 21,6 miljard sigarette of 6,5% tot 310,5 miljard gedaal.
Jack Bowles, uitvoerende hoof van BAT, sê die strenger inperking in Suid-Afrika het hiertoe bygedra.
Hy meen die maatskappy se Suid-Afrikaanse filiaal het ’n sterk saak met die hofsaak wat volgende week plaasvind om die verbod op sigarette op te hef; hulle verwag ’n positiewe uitslag.
Die verbod in Suid-Afrika het volgens hom ’n impak op die wins uit bedrywighede van £25 miljoen per maand (R554,7 miljoen per maand omgeskakel in vandag se wisselkoers).
Hy het daarna verwys dat die hele mark nou uit onwettige sigarette bestaan en daar ’n prysverhoging van tot 300% plaasgevind het.
Hy sê die regering het £340 miljoen (R7,5 miljard in vandag se wisselkoers) weens die verbod aan aksyns en belasting op toegevoegde waarde (BTW) verloor.
Die getal sigarette wat in ontwikkelde lande verkoop is, is grootliks onaangeraak terwyl dit in opkomende markte beïnvloed is deur maatstawwe vir inperkings soos dat fabrieke moes sluit en verkope nie mag plaasvind nie soos in Suid-Afrika, Mexiko en Argentinië.
In Bangladesj, Viëtnam en Maleisië het dit ’n wesenlike impak op die beskikbaarheid van produkte gehad.
“Die meerderheid van die beperkinge is verslap, maar daar is steeds geen aanduiding van wanneer die verkope van tabakprodukte in Suid-Afrika toegelaat gaan word nie.”
Twisp se verkope is ook in Suid-Afrika geraak weens die verbod.
“Dit het vereis dat die groep al sy aktiwiteite met die ontwikkeling en verkope van Twisp gestop het.”
Die klandisiewaarde wat met die verkryging van Twisp te doen het (£11 miljoen), is afgeskryf.
Suid-Afrika en die res van Afrika suid van die Sahara word ingedeel by Sentraal-, Suid- en Noord-Amerika.
Die sigarette wat in dié gebied verkoop is, het met 8,4% tot 68,1 miljard van 74,4 miljard in die ooreenstemmende halfjaar gedaal.
Dit word grootliks toegeskryf aan die impak van die pandemie en maatstawwe in Suid-Afrika wat ook ’n tydelike impak in Mexiko, Venezuela en Honduras gehad het.
Die inkomste in die gebied het met 13% tot £1,7 miljard gedaal.
Meer oor: British American Tobacco | Bat | Batsa | Covid-19 | Tabakbedryf | Sigarette | Tabak | Staat Van Inperking | Sigaretverkope | Koronavirus | Vlak 3 | Tabakverbod | Sigaretverbod | Vlak 4 | Inperking
Behandel ons soos volwassenes, vra ‘tabak-betogers’
Verbod? Rokers rook nou méér, wys studie
Twiet oor sigarette verkeerd, sê regering